 फर्जी मुठभेड़े ते हिरासती मौतें जनेह केईएं मामलें च जनता दे वरोध प्रदर्शन दे परैंत छानबीन दे निर्देश ते दित्ते जंदे न ब छानबीन नेईं कीत्ती जंदी ते जेकर कुसा मामले च छानबीन की बी जा तां नतीजा सामनै नेई औंदा ऐ।  ऐसिआं छानबीनां छड़िआं अक्खिएं च धूड़ पाने गित्तै गै कीतिआं जंदिआं न।  रिआसती मानवाधिकार आयोग दी इक रपपोर्ट मताबक नोहाड़े कश मानवाधिकार हनन दे 8670 मामले आए जिंदे च उन्नै 3775 मामलें दी जांच करने परैंत सुरक्षाबल दे जोआनें गी कसूरवार करार दिंदे होई प्रभावतें जां फ्ही उंदे परोआर आहलें गी मुआवजे दे सुझाव दित्तते।  आयोग मताबक खरे मते मामलें च सेना ते नीम फौजी दे जोआन कसूरवार पाए गे ब रिआसती प्रशासन कश उंदे खलाफ करवाई कनरे दे अधिकर नेईं होने करी किश बी नेईं कीता जाई सकेआ।  दूई बक्खी सेना ते होर केंद्रीय एजैंसिआ छानबीन दी प्रक्रिआ च रोड़े अटकांदे होई कसूरवारें दे खलाफ कारवाई करने थमां बी साफ इंकार करी दिदिआं न।  बोमई हत्तेआ कांड इस चाल्ली दिएं घटनाए दी इक ताजा मसाल ऐ जेहदे च रिआसती सरकार पासेआ कीती गेदी छानबीन च सेना दे जोआनें गी कसूरवार पाया गेआ।  ‘हीलिंग चट’ ते ‘जीरो टालरेंस’ जनेहिएं गल्लें दा तंदु तक्कर कोई मतलब नेईं ऐ जंदू तक्कर रिआसती च तैनात सुरक्षाबल अपने कम्में लेई जोआबदेह नेईं ठहराए जंदे इस चाल्ली दे अपराधें गी तदुं तक्कर नेईं रोकेआ जाई सकदा जदुं तक्कर सशस्त्र बल विशेशाधिकार अधिनियम जनेह होर काले कनून खत्म नेईं हुंदे हैन की जे इस चाल्ली दे काले कनून सेना गी बेलगाम बनांदे न ते सेना गी कुसै बी घरै दे अंदर जाई बड़ने ते कुसै गी बी फगड़ी ऐ मारी मकाने दे अधिकार हासल होई जंदे न।  विसैन्यीकरन होने तक्कर एह सिलसला खत्म नेईं होई सकदा।  एहदे कन्नै गै मानवाधिकार आयोग गी मजबूत बनाना बी महत्वपूर्ण ऐ ते आयोग गी मानवाधिकार हनन दे मामले च कसूरबार पाए जाने आहलें दे खलाफ कारवाई करने दे मामले च कसूरबार पाए जाने आहलें दे खलाफ कारवाई करने दे अधिकार बी दित्ते जाने लोड़चदे न। 